
* Paraclisul Sfintei muceniţe Agata i] 

“ (5 februarie) se 
Sfânta muceniţă Agata, Italia (4251)(5 februarie): 

i, https://www.academia.edu/45208064/Sf% C3% A2nta_muceni o C5 9% A3% C4% 83_Agata_l FA 
talia_251_5_februarie 

N https://archive.org/details/sf.-muc.-agata 3 

.. https://www2.slideshare.net/steaemy 1/sf-muc-agata/steaemy 1/sf-muc-agata . 

“o see d 


Sfânta Agata s-a născut în cetatea Panorm (astăzi Palermo) din Sicilia. Fiind ea fe- 
cioară de neam ales şi bogată de averi pământeşti, era strălucită şi cu frumuseţea 
trupului, iar dragostea pentru Hristos era podoaba sufletului ei. 


[Preotul: face obişnuitul început, zicând: Binecuvântat este Dumnezeul nostru.] 


Citeţul: Amin. Slavă Ţie, Dumnezeul nostru, slavă Ţie! 
Rugăciunile începătoare 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Doamne, miluieşte ! (de 12 ori) 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Veniţi să ne închinăm Împăratului nostru Dumnezeu. 

Veniţi să ne închinăm, şi Să cădem la Hristos Impăratul nostru Dumnezeu. 
Veniţi să ne închinăm, şi Să cădem la însuşi Hristos Impăratul şi Dumnezeul 
nostru. 


Apoi: Psalmul 142 

1. Doamne, auzi rugăciunea mea, ascultă cererea mea, întru credincioşia Ta, 
auzi-mă, întru dreptatea Ta. 

2. Să nu intri la judecată cu robul Tău, că nimeni din cei vii nu-i drept înaintea 
Ta. 

3. Vrăjmaşul prigoneşte sufletul meu şi viaţa mea o calcă în picioare; făcutu-m-a 
să locuiesc în întuneric ca morţii cei din veacuri. 

4. Mâhnit e duhul în mine şi inima mea încremenită înlăuntrul meu. 

5. Adusu-mi-am aminte de zilele cele de demult; cugetat-am la toate lucrurile 
Tale, la faptele mâinilor Tale m-am gândit. 

6. Întins-am către Tine mâinile mele, sufletul meu ca un pământ însetoşat. 

7. Degrab auzi-mă, Doamne, că a slăbit duhul meu. Nu-ţi întoarce faţa Ta de la 
mine, ca Să nu mă asemăn celor ce se coboară în mormânt. 

8. Fă să aud dimineaţa mila Ta, că la Tine îmi este nădejdea. Arată-mi calea pe 
care voi merge, că la Tine am ridicat sufletul meu. 

9. Scapă-mă de vrăjmaşii mei, că la Tine alerg, Doamne. 

10. Învaţă-mă să fac voia Ta, că Tu eşti Dumnezeul meu. Duhul Tău cel bun să 
mă povăţuiască la pământul dreptăţii. 

11. Pentru numele Tău, Doamne, dăruieşte-mi viaţă. Întru dreptatea Ta scoate 
din necaz sufletul meu. 

12. Fă bunătate de stârpeşte pe vrăjmaşii mei şi pierde pe toţi cei ce necăjesc 
sufletul meu, că eu sunt robul Tău. 


Dumnezeu este Domnul şi S-a arătat nouă. Bine este cuvântat Cel ce vine întru 
numele Domnului. (de 3 ori), apoi: 


Troparul: Mieluşeaua Ta, lisuse, Agata, strigă cu glas mare: pe Tine, Mirele meu, 
te iubesc şi pe Tine căutându-Te mă chinuiesc şi împreună mă răstignesc şi 
împreună mă îngrop cu Botezul Tău şi pătimesc pentru Tine, ca să împărăţesc întru 


Tine şi mor pentru tine, ca să viez pentru Tine; ci, ca o jertfă fără de prihană, 
primeşte-mă pe mine ceea ce cu dragoste mă jertfesc Ție pentru rugăciunile ei, ca 
un milostiv, mântuieşte sufletele noastre. 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Nu vom tăcea nicicând, de Dumnezeu Născătoare, a spune pururea puterea ta noi, 
nevrednicii, că de nu ai fi stat tu înainte rugându-te, cine ne-ar fi scăpat pe noi de 
atâtea primejdii, sau cine ne-ar fi păzit pe noi până acum slobozi ? Noi de la tine, 
Stăpână, nu ne vom depărta, că tu mântuieşti pe robii tăi pururea din toate nevoile. 


1. Miluieşte-mă, Dumnezeule, după mare mila Ta 

2. Și după mulțimea îndurărilor Tale, şterge fărădelegea mea. 

3. Mai vârtos mă spală de fărădelegea mea şi de păcatul meu mă curăţeşte. 

4, Că fărădelegea mea eu o cunosc şi păcatul meu înaintea mea este pururea. 

5. Ție unuia am greşit şi rău înaintea Ta am făcut, aşa încât drept eşti Tu întru 
cuvintele Tale şi biruitor când vei judeca Tu. 

6. Că iată întru fărădelegi m-am zămislit şi în păcate m-a născut maica mea. 

7, Că iată adevărul ai iubit; cele nearătate şi cele ascunse ale înţelepciunii Tale 
mi-ai arătat mie. 

8. Stropi-mă-vei cu isop şi mă voi curăţi; spăla-mă-vei şi mai vârtos decât zăpada 
mă voi albi. 

9. Auzului meu vei da bucurie şi veselie; bucura-se-vor oasele mele cele smerite. 
10. Întoarce faţa Ta de la păcatele mele şi toate fărădelegile mele şterge-le. 

11. Inimă curată zideşte întru mine, Dumnezeule, şi duh drept înnoieşte întru 
cele dinlăuntru ale mele. 

12. Nu mă lepăda de la faţa Ta şi Duhul Tău cel sfânt nu-l lua de la mine. 

13. Dă-mi mie bucuria mântuirii Tale şi cu duh stăpânitor mă întăreşte. 

14. Învăţa-voi pe cei fărădelege căile Tale şi cei necredincioşi la Tine se vor 
întoarce. 

15. Izbăveşte-mă de vărsarea de sânge, Dumnezeule, Dumnezeul mântuirii mele; 
bucura-se-va limba mea de dreptatea Ta. 

16. Doamne, buzele mele vei deschide şi gura mea va vesti lauda Ta. 

17. Că de ai fi voit jertfă, Ţi-aş fi dat; arderile de tot nu le vei binevoi. 

18. Jertfa lui Dumnezeu: duhul umilit; inima înfrântă şi smerită Dumnezeu nu o 
va urgisi. 

19. Fă bine, Doamne, întru bună voirea Ta, Sionului şi să se zidească zidurile 
Ierusalimului. 


o 
“e 


20. Atunci vei binevoi jertfa dreptăţii, prinosul şi arderile de tot; atunci vor pune 
pe altarul Tău viței. 


Canonul Sfintei Agata 
Cântarea 1 


Irmos: Apa trecându-o ca pe uscat şi de răutatea egiptenilor izbăvit, israeli-teanul 
striga: Izbăvitorului şi Dumnezeului nostru să-l cântăm. 


Stih: Sfântă muceniţă Agata, roagă-te lui Dumnezeu pentru noi. 


Cu nume prea cinstit fiind împodobită, eu, cel cu suflet umbrit de răutate, voi 
ajunge măcar cu lemnul cuvântului spre pomul duhovnicesc plin de roadele fap- 
telor tale celor bune? Ci mă rog ţie, prea mărită muceniţă Agata, să muţi gândul 
meu din laţurile morţii sufleteşti către izvoarele cele de viaţă dătătoare ale înţe- 
lepciunii Duhului. 


Stih: Sfântă muceniţă Agata, roagă-te lui Dumnezeu pentru noi. 


Din paharul lacrimilor te-ai adăpat şi cu pâinea rugăciunii te-ai hrănit spre a-ţi 
întări sufletul ce se gătea de alergarea spre chinurile cele înfricoşătoare ale tru- 
pului, de care păzeşte pe robii tăi, fericită muceniţă Agata prin rugăciunea ta către 
Cel ce Se face Pâine şi Izvor de viaţă celor ce-L iubesc pe EI. 


Slavă Tatălui şi Fiului şi Sfântului Duh. 

Ca o mireasă al lui Hristos ai vieţuit împodobită cu toată strălucirea virtuţilor, 
privind în oglinda inimii pe Mirele cel prea iubit, pe care văzându-L acum fără 
oglindă, roagă-L prea cinstită fecioară, să curățească oglinda sufletului meu cu 
roua rugăciunilor tale. 

Şi acum şi pururea şi în vecii vecilor. Amin. 

Preacurată, întinde-mi mână de ajutor, mie, celui ce mă primejduiesc în valurile 
multor patimi şi înrădăcinează întru mine frica de Dumnezeu, ca în pământul 


mântuirii să aduc roade spre a mă învrednici de iertare. 


Cântarea a III-a 


“e 
o 


Irmos: Tu eşti tăria celor ce aleargă la Tine, Doamne, Tu eşti lumina celor 
întunecaţi şi pe Tine te laudă duhul meu. 


Stih: Sfântă muceniţă Agata, roagă-te lui Dumnezeu pentru noi. 


Cu podoabele tuturor virtuţilor fiind încununată, ai stat ca o piatră neclintită 
înaintea valurilor chinurilor cumplite şi cu mare slavă ai fost împodobită de Piatra 
vieţii, înaintea căreia stând cere ca să se sfarme gândurile noastre rele de piatra 
rugăciunii. 


Stih: Sfântă muceniţă Agata, roagă-te lui Dumnezeu pentru noi. 


Cu multe lacrimi şi cu suspinurile rugăciunii ai pecetluit pământul în călătoria către 
tiranul cel neînduplecat, iar acum dăruieşte-ne picăturile rugăciunilor tale ca să 
udăm pământul mântuirii noastre. 


Slavă Tatălui şi Fiului şi Sfântului Duh. 


Cu numele bunătăţii fiind numită, pe mine, cel învechit în răutate, mă arată mai 
bun prin rugăciunea ta către Cel ce este Izvorul a toată bunătatea, prea fericită 
fecioară, Agata. 


Şi acum şi pururea şi în vecii vecilor. Amin. 


Potoleşte valurile gândurilor mele celor rele şi sădeşte în inima mea iubirea de 
curăţie, ca bine să lucrez faptele mântuirii spre slava lui Dumnezeu. 


Apoi aceste stihiri: 


Veniţi să împletim cunună de laude celei ce a biruit toată pofta trupului şi ca un 
înger s-a arătat pe pământ la umbra pomului tuturor virtuţilor, din care hrăneşte 
acum pe cei smeriţi. 

Maica Vieţii, din moartea pricinuită de păcat scoate-mă pe mine, cel ce greu am 
căzut în groapa deşertăciunii şi cu frica cea dumnezeiască îngrădeşte inima mea ca 
să mă fac privitor de cele înalte. 


Sedealna: Păzind cu de-adinsul nestricată legătura fecioriei, te-ai făcut lucră-toare 
cu multă râvnă a faptelor mântuirii, iar acum sufletele cele tulburate de multe ispite 
le ridică la înălțimea vederii dumnezeieşti. 


Cântarea a IV-a 


Irmos: Sfatul cel neurmat şi dumnezeiesc al întrupării Tale celei de sus, celei din 
Fecioară, proorocul Avacum socotindu-l a strigat: Slavă puterii Tale, Doa-mne! 


Stih: Sfântă muceniţă Agata, roagă-te lui Dumnezeu pentru noi. 

Pe Hristos ai mărturisit înaintea tiranului judecător şi ai defăimat pe zeii cei 
mincinoşi, fiind tu făclie nestinsă a Adevărului, care acum alungi întunericul 
patimilor noastre. 

Stih: Sfântă muceniţă Agata, roagă-te lui Dumnezeu pentru noi. 

Spânzurarea pe lemn şi durerile cele cumplite ai răbdat pentru Cel ce de bună voie 
S-a suit pe Cruce, ca să scoată din inimile celor aleşi ai săi toată durerea ce era fără 
nădejdea mântuirii. 

Slavă Tatălui şi Fiului şi Sfântului Duh. 


Minunată vindecare ai luat prin lucrarea apostolului Petru, împreună cu care 
roagă-te ca să se descuie uşa inimii noastre cu cheia rugăciunii către tine. 


Şi acum şi pururea şi în vecii vecilor. Amin. 


De vânturile multor patimi fiind bântuit, chem adâncul milostivirii tale, ca să mă 
scoţi din robia păcatului. 


Cântarea a V-a 


Irmos: Negura sufletului meu, Mântuitorule, risipeşte-o cu lumina poruncilor Tale 
şi mă luminează ca un singur Împărat al păcii. 


Stih: Sfântă muceniţă Agata, roagă-te lui Dumnezeu pentru noi. 
După ce ai lepădat toată povara patimilor lumeşti, te-ai gătit spre nevoinţă şi mai 
mare, ca întru pătimire să mărturiseşti pe Cel care de bunăvoie a luat Cru-cea 


suferinţei, ca să ne mântuiască pe noi din ocara patimilor. 


Stih: Sfântă muceniţă Agata, roagă-te lui Dumnezeu pentru noi. 


LI) 
o 


Văzând inimile cele sterpe de dragoste ale cunoscuţilor ce te petreceau mai înainte 
prin cuvântul tău ai făcut să răsară măslin sălbatic, dar acum prin rugă-ciunea ta fă 
să răsară în inima mea pom duhovnicesc plin de roadele gândurilor înţelepciunii 
Celui ce este Pomul mântuirii. 


Slavă Tatălui şi Fiului şi Sfântului Duh. 

Stătut-ai cu îndrăzneală, muceniţă, înaintea voievodului celui cu totul întunecat la 
suflet, tu, ceea ce eşti făclie de Dumnezeu sfinţită care luminezi pe cei ce te 
cinstesc pe tine cu credinţă şi cu dragoste. 

Şi acum şi pururea şi în vecii vecilor. Amin. 

Porțile mântuirii deschide-mi mie, celei ce porți în prea curatele tale mâini cheile 
tuturor cămărilor Cuvântului, cu care descuie şi cămara cea încuiată prin păcat a 
inimii mele. 

Cântarea a VI-a 

Irmos: Rugăciunea mea voi înălța către Domnul şi Lui voi spune mâhnirile mele, 
că sufletul meu s-a umplut de răutăţi şi viaţa mea s-a apropiat de iad. Dar ca Ilona 
mă rog: Dumnezeule, din stricăciune scoate-mă. 

Stih: Sfântă muceniţă Agata, roagă-te lui Dumnezeu pentru noi. 

Rob al înşelăciunii ai arătat pe voievodul cel stricat la minte, iar tu mărturi-sindu-te 
roabă a lui Hristos, ai săltat cu sufletul împreună cu cetele cele înge-reşti, pe care le 
trimite spre păzirea robilor tăi. 

Stih: Sfântă muceniţă Agata, roagă-te lui Dumnezeu pentru noi. 

Toată nădejdea punându-ţi-o în Mirele Tău Hristos, ai rămas neclintită în chi-nuri 
şi bând paharul pătimirii, te-ai gătit a zbura ca o porumbiţă către cămara 
desfătărilor dumnezeieşti. 

Slavă Tatălui şi Fiului şi Sfântului Duh. 

Răbdat-ai fecioară, tăierea pieptului pentru Cel ce ca un rob a venit pe pământ, 


fiind hrănit cu lapte de prea curata Fecioară, împreună cu care roagă-te să fim 
hrăniţi noi, cei neputincioşi, cu laptele cel duhovnicesc. 


Și acum şi pururea şi în vecii vecilor. Amin. 


In cărările mântuirii îndreptează paşii sufletului meu şi mă arată pe mine prin 
pocăință îndreptat înaintea Fiului Tău. 


Apoi aceste stihiri: 


Sfântul Petru ţi s-a arătat ca să te mângâie pe tine în pătimirea cea mai presus de 
fire şi minunându-se apostolul de tăria credinţei tale în Hristos te-a tămăduit de 
neputința trupească. Cercetează fericită, bolile noastre cele sufleteşti şi trupeşti şi 
ne dăruieşte mare milă. 


Preacurată, care, prin cuvânt, negrăit ai născut pe Cuvântul în zilele cele mai de 
apoi, roagă-te Lui, ca una ce ai îndrăznire de Maică. 


Condacul: Să se împodobească astăzi Biserica cu porfiră slăvită, muiată în curatul 
sânge al muceniţei Agata, strigând: Bucură-te, lauda Cataniei. 


Prochimen: Minunat este Dumnezeu întru Sfinţii Săi, Dumnezeul lui Israil. 


Stih: Sfinţilor celor ce sunt în pământul Lui, minunate a făcut Domnul toate voile 
întru dânşii. 


Din Evanghelia de la Luca citire: 


Zis-a Domnul: 

12. Dar, mai înainte de toate acestea, îşi vor pune mâinile pe voi şi vă vor pri- 
goni, dându-vă în sinagogi şi în temnițe, ducându-vă la împărați şi la dre-gători, 
pentru numele Meu. 

13. Și va fi vouă spre mărturie. 

14. Puneţi deci în inimile voastre să nu gândiţi de mai înainte ce veţi răspun-de; 
15. Căci Eu vă voi da gură şi înţelepciune, căreia nu-i vor putea Sta împotrivă, 
nici Să-i răspundă toţi potrivnicii voştri. 

16. Şi veţi fi daţi şi de părinţi şi de fraţi şi de neamuri şi de prieteni, şi vor ucide 
dintre voi. 

17. Și veţi fi urâţi de toți pentru numele Meu. 

18. Și păr din capul vostru nu va pieri. 

19. Prin răbdarea voastră veţi dobândi sufletele voastre. 


“e 
o 


Slavă Tatălui şi Fiului şi Sfântului Duh. 


Pentru rugăciunile Sfintei Tale Agata, Milostive, curăţeşte mulţimea gre-şelilor 
noastre. 


Şi acum şi pururea şi în vecii vecilor. Amin. 


Pentru rugăciunile Născătoarei de Dumnezeu, Milostive, curăţeşte mulțimea 
greşalelor noastre. 


Apoi stihira glas 6 (forma glasului 2): 


Podobie: Toată nădejdea mea spre tine o pun, Maica lui Dumnezeu, păzeşte-mă 
sub acoperământul tău. 


Stih: Miluieşte-ne, Dumnezeule, după mare mila Ta şi după mulţimea îndu- 
rărilor Tale curăţeşte fărădelegile noastre. 


Masă duhovnicească întinde înaintea noastră astăzi Sfânta mare muceniţă Aga-ta, 
ceea ce dănţuieşte în ceata fecioarelor muceniţe şi înalță tămâia rugăciunilor ei la 
tronul Cuvântului pentru cei ce se ostenesc a plini faptele iubirii şi a o lău-da pe ea 
cu dragoste şi râvnă spre slava lui Dumnezeu. 


[Diaconul (iar în lipsa lui, preotul) rosteşte rugăciunea: Mântuieşte, Dumne-zeule, 
poporul Tău şi binecuvântează moştenirea Ta, cercetează lumea Ta cu milă şi cu 
îndurări, înalţă fruntea creştinilor ortodocşi şi trimite peste noi milele Tale cele 
bogate; pentru rugăciunile prea curatei Stăpânei noastre Născătoarei de 
Dumnezeu şi pururea Fecioarei Maria; cu puterea cinstitei şi de viaţă făcă-toarei 
Cruci; cu ocrotirile cinstitelor, cereştilor netrupeşti Puteri; pentru rugă-ciunile 
cinstitului, măritului prooroc, Înaintemergătorului şi Botezătorului loan; ale 
Sfinţilor, măriţilor şi întru tot lăudaţilor apostoli; ale tuturor Sfinților sfinţiţilor 
ierarhi; ale Sfinţilor, măriţilor şi bunilor biruitori mucenici; ale prea cuvioşilor şi 
de Dumnezeu purtătorilor părinţilor noştri, ale Sfinţilor (N), a căror pomenire o 
săvârşim, ale Sfântului ierarh Spiridon, ale Sfinţilor şi drepţilor dumnezeieşti 
părinţi loachim şi Ana şi pentru ale tuturor sfinților; rugămu-ne, Mult-milostive 
Doamne, auzi-ne pe noi păcătoşii, care ne rugăm Ție, şi ne miluieşte pe noi.] 
[Strana: Doamne, miluieşte (de 12 ori).] 


Cântarea a VII-a 


LI) 
o 


Irmos: Chipului celui de aur neînchinându-se tinerii lui Avraam, s-au lămurit ca 
aurul în topitoare; că, în cuptorul cel de foc, ca într-o cămară luminată, dănţuiau, 
cântând: Binecuvântat eşti, Dumnezeul părinţilor noştri! 


Stih: Sfântă muceniţă Agata, roagă-te lui Dumnezeu pentru noi. 


Temniţa cea întunecată s-a sfințit, aducând într-însa lumina rugăciunilor tale, pe 
care nu o stinge nici din temnița inimii mele celei greu întunecate de relele mele 
fapte. 


Stih: Sfântă muceniţă Agata, roagă-te lui Dumnezeu pentru noi. 

Cu bărbăţie de suflet ai stat până la sfârşit în priveliştea chinurilor şi nu ai pă-răsit 
temniţa, fiind înălțată mai apoi de Hristos în cămara cea cerească întru care 
mijloceşte să fim primiţi şi noi la apusul vieţii. 

Slavă Tatălui şi Fiului şi Sfântului Duh. 

Cu dor ai voit să pătimeşti pentru Cel ce te-a îmbrăcat pe tine în veşmântul luminat 
al iubirii şi ţi-a ţesut firele virtuţilor spre strălucire îngerească. Inaintea Acestuia 
stând cu mare cuviinţă, cere prea fericită, să îmbrace sufletul meu cu haina cea 
curată a pocăinţei. 


Şi acum şi pururea şi în vecii vecilor. Amin. 


Preacurată, ceea ce eşti Lăcaş ceresc al Cuvântului, uşile cămării cereşti des-chide- 
mi mie, celui ce sunt acum tulburat de viforul multor patimi. 


Cântarea a VIII-a 

Irmos: În văpaie de foc stau Ție înainte heruvimii şi serafimii, Doamne, şi toată 
zidirea cântare frumoasă cântă Ție: Lăudaţi-L, binecuvântaţi-L şi-L prea înălţaţi 
întru toţi vecii! 

Stih: Sfântă muceniţă Agata, roagă-te lui Dumnezeu pentru noi. 

Mânia focului ai suferit fecioară, ceea ce ai păzit nestins focul iubirii dumne-zeieşti 


şi toată cetatea s-a cutremurat de nedreapta ta pătimire prin care ai aflat slavă 
înaintea Domnului. 


“e 

Stih: Sfântă muceniţă Agata, roagă-te lui Dumnezeu pentru noi. 

Focul patimilor mele îl stinge Sfântă muceniţă Agata, ceea ce ai biruit tăria fo- 
cului şi te-ai arătat asemenea unui serafim purtător neîncetat de focul iubirii Fo- 
cului nemistuit. 

Slavă Tatălui şi Fiului şi Sfântului Duh. 

Pe mine, cel ce sunt pururea prigonit de patimile mele, încă şi de răutatea celor ce 
grăiesc nedreptăţi, mă scoate din temniţa pătimirii şi cu dulceaţa dragostei lui 
Hristos veseleşte simţirile sufletului meu. 


Şi acum şi pururea şi în vecii vecilor. Amin. 


Deschide-mi uşa milostivirii, ca să aflu iertare şi împăcare cu Cel pe care pu-rurea 
L-am amărât cu mulțimea păcatelor mele. 


Cântarea a IX-a 

Irmos: Eva adică, prin păcatul neascultării, blestem înăuntru a adus, iar tu Fe- 
cioară de Dumnezeu Născătoare, prin odrasla purtării în pântece, lumii bine- 
cuvântare ai înflorit; pentru aceasta toţi te slăvim. 

Stih: Sfântă muceniţă Agata, roagă-te lui Dumnezeu pentru noi. 

După ce te-ai hrănit cu merindele rugăciunii mai înainte de călătoria cerească, ai 
zburat ca o porumbiţă la cele de sus, de unde trimite-ne nouă rugăciunea ta ca pe o 
ramură de măslin vestindu-ne încetarea potopului patimilor şi umplerea de 
untdelemnul milostivirii Cuvântului. 

Stih: Sfântă muceniţă Agata, roagă-te lui Dumnezeu pentru noi. 

Valurile mâniei lui Dumnezeu au înecat ca pe un alt faraon pe cel ce te-a asuprit, 
iar acum în marea rugăciunii tale îneacă, sfântă, pe vrăjmaşii noştri cei înţe- 
legători, scoţându-ne pe noi la limanul mântuirii. 


Slavă Tatălui şi Fiului şi Sfântului Duh. 


Focul cel ameninţător l-ai stins, dăruind bucurie cetăţii tale, iar acum cetatea inimii 
mele o păzeşte de focul ispitelor, ca să te măresc pe tine totdeauna cu mulţumire. 


“e 

Şi acum şi pururea şi în vecii vecilor. Amin. 


Pocăinţa vameşului nu mi-am agonisit şi de osânda fariseului tare mă tem, dar te 
rog mai înainte de sfârşit să mă îndreptezi pe mine, cel ce cu umilinţă cad înaintea 
Ta. 


Apoi: Cuvine-se cu adevărat să te fericim pe tine Născătoare de Dumnezeu, cea 
pururea fericită şi prea nevinovată şi Maica Dumnezeului nostru. Ceea ce eşti 
mai cinstită decât Heruvimii şi mai Slăvită fără de asemănare decât Serafimii, 
care fără stricăciune pe Dumnezeu Cuvântul ai născut, pe tine, cea cu adevărat 
Născătoare de Dumnezeu, te mărim. 


Apoi aceste stihiri, glasul al 8-lea, podobie: „Ceea ce eşti mai cinstită...”. 


Bucură-te, cununa înţelepciunii fecioarelor iubitoare de Mirele Hristos, muntele cel 
înțelegător sfinţit de paşi îngereşti, floarea cea plină de miresmele virtuţilor 
alungând din cetate viforul cel cumplit al necazurilor, nu înceta a face pomenire de 
cei ce te cinstesc pe tine. 


Înger luminos a pecetluit mormântul tău cu piatră de cinstire, căci pe Piatra vieţii ai 
mărturisit în toată viaţa ta şi ai aflat dar veşnic de la cel Ce întăreşte paşii 
gândurilor noastre pe piatra cinstirii Sfinților Săi. 


In grădinile cereşti acum desfătându-te de cântările îngereşti, îndulceşte şi auzul 
inimii mele cu doritele curgeri ale izvorului Duhului celui de oameni iubitor, ca să 
gonesc din inima mea gândurile răutăţii. 


Cuget cuvios având, întru libertate ai lucrat faptele mântuirii, neînsoţindu-te prin 
nuntă cu mire pământesc, ci lui Hristos slujind zi şi noapte întru posturi şi 
rugăciuni. 


Slavă de la Dumnezeu ai luat, căci pe pământ neîncetat ai slăvit numele Lui şi 
bogăția averii părintești ai nesocotit, ca să-ţi agoniseşti înţeleaptă, comoara cea 
duhovnicească a virtuţilor. 


Lauda Cataniei eşti, căci prin rugăciunea neîncetată pentru patria ta ai alungat norii 
mâniei dumnezeieşti şi cu haina cea sfințită cu picăturile sângelui muce-nicesc ai 
oprit focul. 

Cetele puterilor netrupeşti, cu Botezătorul, cu apostolii lui Hristos, cu Sfânta 
muceniţă Agata şi cu Născătoarea de Dumnezeu Maria, faceţi rugăciune ca să 
ne mântuim. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Și ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Şi după ecfonis cântăm Troparul, glas 4: 


Podobie: Degrab ne întâmpină pe noi mai înainte până ce nu ne robim, când 
vrăjmaşii Te hulesc pe Tine şi ne îngrozesc pe noi, Hristoase Dumnezeul nostru. 
Pierde cu Crucea Ta pe cei ce se luptă cu noi, ca să cunoască cât poate credinţa 
dreptmăritorilor creştini, pentru rugăciunile Născătoarei de Dumnezeu, Unule, 
Iubitorule de oameni. 


Până la sfârşit rămânând neclintită pe piatra mărturisirii lui Hristos, ai fost măr- 
turisită de înger, iar acum în preajma Tronului ceresc dănţuind cu îngerii, nu 
înceta a mijloci pentru noi slobozire din legăturile patimilor. 


Apoi cântăm această stihiră, glasul al 2-lea: 


Podobie: Când de pe lemn, mort Te-ai pogorât, cel din Arimateea pe Tine, viaţa 
tuturor, cu smirnă şi cu giulgiu Te-a înfăşurat, Hristoase şi cu dragoste s-a în- 
demnat a săruta, cu inima şi cu buzele, trupul Tău cel nestricat. Însă fiind cuprins 
de frică, se bucura strigând către Tine: Slavă smereniei Tale, iubitorule de oameni! 
Vreme în care ne închinăm icoanei sfintei: Primeşte smeritele mele cuvinte aduse 
spre împodobirea prea luminatului tău praznic şi cu untdelemnul iubirii umple 
candela inimii mele, ca întru lumina gândurilor bune să lucrez faptele mântuirii şi 
să aflu de la Hristos plată şi mare milă. 


Stăpână, primeşte rugăciunile robilor tăi şi ne izbăveşte pe noi de toată nevoia şi 
necazul. 


Toată nădejdea mea spre tine o pun, Maica lui Dumnezeu, păzeşte-mă sub 
acoperământul tău. 


Sursa: poeziicrestin-ortodoxe.blogspot 

“(Fecioara) este, prin însăşi existenţa ei, martora unui echilibru pe care creşti- 
nismul l-a restabilit: egalitatea dintre bărbat şi femeie. Căci dacă feciorelnicul este 
deja mare lucru, în fecioară frumuseţea este dublată, întrucât femeia este înclinată 
în mod natural să se sprijine pe bărbat. Aşa cum floarea, chiar de la început, este 
tăiată şi oferită pe altar, fecioara cântă măreţia sufletului uman făcut pentru cer, 
acel cer în care noi vom fi nu atât ca bărbat şi femeie, ci ca îngeri”. 


Dacă aceasta este adevărat şi astăzi, când fecioarele sunt apreciate mai mult pentru 
operele sociale decât pentru mărturia evanghelică, cu atât mai mult era în primele 
timpuri ale creştinismului, când, prin noul lor stil de viaţă, erau o erupție a 
divinului în mijlocul unei lumi aflate în descompunere. 


Nu avem multe informaţii sigure din punct de vedere istoric despre Sfânta Agata. 
Ea s-a născut la Catania (de asemenea, Palermo se consideră locul ei de naştere) 
dintr-o familie nobilă şi tot aici a fost martirizată, la data de 5 februarie a anului 
250, în timpul persecuției lui Decius. Cât priveşte restul, avem numai cele trei texte 


e 


o 
“. 


de la jumătatea secolului al V-lea, două greceşti şi unul latin, la rândul lor, avându- 
ŞI, probabil, originea într-un text mai vechi, care s-a pierdut. 


Relatarea tradiției 


Conform tradiției, Agata, nume grec ce înseamnă “bunătate”, 1 s-a consacrat lui 
Dumnezeu încă de copilă şi a refuzat de mai multe ori oferta de căsătorie. De ea 
însă se îndrăgosteşte Quintian, guvernatorul cetăţii, şi acesta îşi pune în mişcare 
toate resursele pentru a o convinge să se căsătorească, dar nu reuşeşte. 


A recurs atunci la alte mijloace, arestând-o pe Agata pentru că era creştină şi 
constrângând-o să trăiască alături de o magiciană care trebuia să o convingă să 
cedeze în faţa voinţei guvernatorului. Dar şi această tentativă a eşuat. Agata 
rămânea fermă în hotărârea ei şi afirma cu tărie că niciodată nu va ceda dorințelor 
acelui bărbat. Quintian a hotărât atunci să o aducă în faţa tribunalului. 


Dialogul, relatat de passio, deşi nu este istoric literă cu literă, reflectă gândul 
comun prezent între creştinii primelor veacuri şi are chiar şi o oarecare frumu-seţe 


literară. 


Judecătorul îi spune: “Care este condiţia ta?” 


Agata îi răspunde: “Sunt liberă şi nobilă din naştere, cum o dovedesc toate rudele 


“Dacă eşti liberă şi nobilă, de ce duci o viaţă de sclav?” 


“Dacă tu ai fi cu adevărat liberă şi nobilă, nu te-ai umili până la a lua titlul de 
sclavă”. 

Acesta a fost primul interogatoriu, deoarece Quintian a voit să tragă de timp în 
speranţa secretă că o va face să mai reflecteze. 


Câteva zile mai târziu, a chemat-o din nou şi văzând că nimic nu se schimbase, a 
hotărât ca ea să fie torturată. A fost întinsă pe un cavalet şi biciuită. Dar nici în 


timpul chinurilor atroce ea nu a voit să-l renege pe Mirele ei. 


Orbit de furie, guvernatorul a ordonat să-i fie smulşi sânii. 


Atunci tânăra i-a adresat aceste cuvinte de foc: D= 


Mutilată în felul acesta, ea a fost dusă din nou în carceră, dar în timpul nopții i-a 
apărut un bărbat - era Sfântul Petru - şi a vindecat-o. 


“Cine eşti tu, - l-a întrebat Agata - că ai venit până aici ca să-mi vindeci rănile?” 
EI i-a răspuns: “Nu te teme, fiică, deoarece eu sunt apostolul Domnului tău”. 


Și ea, deschizându-şi atunci braţele şi îndreptându-şi privirea spre cer, s-a rugat 
astfel: 


Întorcându-se vindecată la tribunal, Quintian nu ştia dacă trebuie să se bucure 
văzând-o încă aşa de frumoasă sau să se umple de furie datorită seninătăţii şi 
hotărârii ce se citeau pe chipul ei. A încercat cu cele bune, promiţându-i bună-stare 
pământească şi multe onoruri, dar când a văzut că orice propunere a sa cădea în 
dispreţ, s-a decis să distrugă ceea ce nu putea să obţină. A hotărât ca trupu-i gol să 
fie aşezat şi rostogolit pe cărbuni aprinşi. 


Agata nu se plângea, ca şi cum ar fi intrat deja în glorie, lăsându-şi acolo cele la 
care renunţase, dar între timp un cutremur a cuprins oraşul şi prăbuşirea unei aripi 
a edificiului a îngropat doi dintre călăi. Toţi au luat-o care încotro, în timp ce 
creştinii adunau trupul martirei şi îl depuneau într-un sarcofag nou, pentru a-i cinsti 
fecioria. 

In oraş nu se mai vorbea despre altceva, şi chiar necreştinii blestemau cruzimea lui 
Quintian şi reflectau asupra puterii supraomeneşti a creştinismului, care dădea atâta 
forță până şi unor copile atât de fragile. 


În anul următor, Muntele Etna şi-a deschis cu violență gura de foc, lansând 
ameninţător un fluviu de lavă spre cetatea cataneză; creştini şi necreştini, au alergat 
la mormântul Sfintei Agata, au luat giulgiul ce îi acoperea faţa şi l-au purtat în 
procesiune în faţa fluviului de lavă, care şi-a oprit astfel înaintarea. 


Cultul Sfintei Agata s-a răspândit foarte repede, atât în Biserica occidentală, cât şi 
în cea orientală şi chiar până în Africa occidentală. Ea a ajuns să fie invocată în 
religiozitatea populară ca protectoare împotriva focului vulcanilor şi a altor 
incendii şi împotriva bolilor de sân. 

